Biroul Permanent al Parlamentului

Republicii Moldova

În conformitate cu prevederile art.73 din Constituţie şi art. 47 din Regulamentul Parlamentului, se înaintează cu titlu de iniţiativă legislativă proiectul de Hotărâre cu privire la deportările cetăţenilor Republicii Moldova de către regimul totalitar comunist şi modificarea unor acte legislative.

Anexă:  

1. Proiectul de hotărîre.

2.  Nota informativă.

Deputat,

Mihai GODEA

Proiect

H O T Ă R Î R E

Cu privire la deportările în masă a cetăţenilor Republicii Moldova de către regimul totalitar comunist şi modificarea unor acte legislative.
 Parlamentul adoptă prezenta hotărîre. 

Art. 1. - Se condamnă deportările cetăţenilor Republicii Moldova din anii 1940, 1946, 1951 şi 1949, acţiuni care au constituit crimă împotriva umanităţii.

Art.2. - Punctul 1 litera a) din Hotărîrea Parlamentului nr.433-XII din 26 decembrie 1990 cu privire la zilele de sărbătoare, zilele comemorative şi la zilele de odihnă în R.S.S. Moldova, cu modificările şi completările ulterioare,  se completează în ordine cronologică cu poziţia:
„-.Ziua comemorării victimilor regimului totalitar comunist (13 iunie)”.
Conducătorii autorităţilor administraţiei publice centrale şi locale vor întreprinde măsurile necesare pentru organizarea ceremoniilor publice de comemorare a victimilor regimului totalitar comunist.
Art. 3. - Comisiile parlamentare: Comisia juridică, numiri şi imunităţi; Comisia economie, buget şi finanţe; Comisia securitate naţională, apărare şi ordine,  publică; Comisia drepturile omului şi relaţii interetnice; Comisia administraţie publică, mediu şi dezvoltare regională; Comisia cultură, educaţie, cercetare, tineret, sport şi mass-media şi Comisia protecţie socială, sănătate şi familie, vor examina modul în care s-au realizat legile privind reabilitarea victimilor represiunilor politice  adoptate de către Parlamentul de legislatură a XII-a, şi vor face propuneri pentru iniţiative  legislative.

Art.4. - Comisia securitate naţională, apărare şi ordine publică va fi responsabilă pentru executatea prezentei hotărâri, va prezenta în termen de 60 de zile un raport în plenul Parlamentului referitor la propunerile legislative privind mecanismele de reparare a prejudiciilor materiale pricinuite victimelor deportărilor,  precum şi descendenţilor acestora.

Art.5. - Prezenta hotărîre intră în vigoare la data adoptării. 

PREŞEDINTELE PARLAMENTULUI

Notă informativă

Cu privire la deportările cetăţenilor Republicii Moldova de către regimul totalitar comunist.
Deportările operate de regimul communist sovietic pe teritoriul Republicii Moldova au fost una dintre formele represiunilor politice puse în practică de autorităţile sovietice. Nu se cunoaşte o cifră exactă a celor care au avut de suferit de pe urma acestui tip de represiune, estimările ridicându-se la câteva sute de mii de persoane deportate în perioada 28 iunie 1940 - 5 martie 1953. 

Deportările pe teritoriul fostei RSS Moldoveneşti au fost operate în trei valuri. Cu toate acestea, acţiuni de strămutare a basarabenilor au avut loc şi între cele trei valuri. De organizarea deportării s-a ocupat Biroul politic al CC al PC (b.) al URSS, iar structurile NKVD-iste au fost baza logistică a mecanismului deportării.

Prima operaţiune de deportare a început în noaptea de 12 spre 13 iunie 1941 (ora 2.30) şi a cuprins teritoriile anexate de URSS de la România în iunie 1940. Urmau să fie ridicate 32.423 persoane, dintre care 6.250 să fie arestate, iar restul 26.173 de persoane - deportate (inclusiv 5.033 persoane arestate şi 14.542 persoane deportate din RSS Moldovenească). Numărul celor deportaţi în cadrul acestei operaţiuni se ridică la peste 22.000 de persoane. După alte surse, numărul deportaţilor ar fi fost de 24.360, sau chiar de 30.000 de persoane.

Operaţiunea din 1949 a însemnat al doilea val de deportări şi a fost denumită conspirativ IUG (rom. SUD). Evenimentul a fost catalogat ulterior drept "cea mai mare deportare a populaţiei pe teritoriul fostei RSS Moldoveneşti". La 6 aprilie 1949 este adoptată hotărârea strict secretă Nr. 1290-467cc a Biroului Politic al CC al PC "Cu privire la deportarea de pe teritoriul RSS Moldovenească a chiaburilor, foştilor moşieri, marilor comercianţi, complicilor ocupanţilor germani, persoanelor care au colaborat cu organele poliţiei germane şi româneşti, a membrilor partidelor politice, a gardiştilor albi, membrilor sectelor ilegale, cât şi a familiilor tuturor categoriilor enumerate mai sus"

Hotărârea prevedea deportarea a 11.280 familii care întruneau 40.850 persoane. Acestea urmau să fie strămutate pentru totdeauna în regiunile Kazahstanului de Sud, Djambul şi Aktiubinsk, precum şi regiunile Altai, Kurgan, Tiumen, Tomsk din Rusia. Se preconiza ca deportarea să aibă loc în iunie 1949, sub controlul şi răspunderea Ministerului Securităţii de Stat (KGB). Baza legală a deportării din 1949 s-a pretins a fi decretul Prezidiului Sovietului Suprem al URSS din 8 martie 1941 Cu privire la obţinerea cetăţeniei sovietice de către locuitorii din Bucovina şi redobândirea cetăţeniei sovietice de către locuitorii din Basarabia. 

Operaţiunea IUG a început în noaptea de 5 spre 6 iulie 1949, la orele 2 de dimineaţă şi a durat până la ora 8 seara a zilei de 7 iulie. Aşa cum s-a întâmplat cu deportarea în masă din iunie 1941, nu toţi cei care au fost incluşi iniţial în liste au fost deportaţi. Documentele de arhivă arată în mod concludent că, de această dată, vestea despre planificarea unei operaţiuni de deportare a făcut înconjurul provinciei cu săptămâni înainte, graţie informaţiei oferite de anumiţi reprezentanţi ai puterii care şi-au înştiinţat rudele vizate în acest sens. Autorităţile au încercat, de aceea, să ţină în mare secret măcar data desfăşurării operaţiunii şi din această cauză unele primării au primit listele abia în ziua operaţiunii.

Arestările s-au făcut noaptea cu ajutorul armatei. Toate bunurile - casele, utilajul ţăranilor deportaţi - au fost transmise colhozurilor, iar o parte din ele au fost furate, vândute de către organele financiare ale raioanelor respective.  

Conform datelor oficiale, în ziua de 6 iulie 1949, au fost deportate în Siberia 11.293 de familii din Moldova sau peste 35 mii de oameni . Sursele neoficiale afirmă că aceste cifre nu reflectă întreaga proporţie a dramei moldovenilor, deoarece numărul victimelor deportărilor a fost calculat reieşind din 3 membri ai familiilor. Se ştie, însă, că au fost ridicate familii cu 7-8 şi chiar 14 copii. Dupa alte surse, cele 11.293 de familii reprezentau 35.796 persoane, din care 9.864 bărbaţi, 14.033 femei şi 11.889 copii. 7620 de familii au fost considerate chiaburi, iar celelalte acuzate de colaborare cu fasciştii, de apartenenţă la partidele burgheze româneşti sau la secte religioase ilegale.

Ultima deportare în masă a populaţiei basarabene a avut loc în noaptea de 31 martie spre 1 aprilie 1951 şi a vizat, de această dată, elementele religioase considerate un pericol potenţial la adresa regimului comunist stalinist. În cadrul operaţiunii, numită SEVER (rom. Nord), au fost vizaţi în primul rând membrii unor confesii, mai cu seamă martorii lui Iehova. Operaţiunea SEVER a fost pusă în aplicare în baza aceleiaşi Hotărâri a Consiliului de Miniştri al URSS Nr. 1290-467cc din 6 aprilie 1949 şi Hotărârii Consiliului de Miniştri al URSS nr.667-339cc din 3 martie 1951, care prevedea deportarea de pe teritoriul RSS Moldovenească a membrilor sectei ilegale antisovietice a iehoviştilor şi membrilor familiilor acestora, în total 5917 persoane. Acţiunea a început la ora 04,00 şi s-a încheiat la ora 20,00 în aceeaşi zi. Au fost arestate şi deportate în Siberia (reg.Kurgan) 723 de familii, respectiv, 2.617 persoane (808 bărbaţi, 967 femei şi 842 copii), în special acuzate de apartenenţă la cultul Martorii lui Iehova.

Deportărilor staliniste nu li s-a dat încă o apreciere politico-juridică adecvată. Deşi la 10 aprilie 1989 a fost adoptată hotărârea Consiliului de Miniştri al RSSM, prin care deportaţii au fost complet reabilitaţi, acest gest a fost unul de natură strict juridică. În acelaşi context, menţionăm faptul că până la moment nu a fost stabilită oficial o zi a comemorării victimelor deportărilor în special şi a regimului totalitar comunist în general.  
Cât priveşte despăgubirea deportaţilor şi a descendenţilor acestora, situaţia este şi mai complicată. De la proclamarea Independenţei, atât Parlamentul Republicii Moldova, cât şi Guvernul Republicii Moldova au emis, în contextul luării măsurilor reparatorii faţă de cei deportaţi şi familiile acestora, un şir de  acte normative şi legislative contradictorii. Din această cauză, până în prezent, o mare parte dintre persoanele reabilitate încă nu-şi pot primi compensaţiile pentru averea confiscată sau naţionalizată în 1940-1941 şi după 1944. Totodată, persoanele care au reuşit să obţină o despagubire derizorie sunt, de asemenea, în aşteptarea emiterii unor acte ce ar stabili un mecanism viabil şi eficace de despagubire. 
Scopul prezentei iniţiative legislative este de a crea un cadru legal adecvat reabilitării morale ale victimilor regimului totalitar comunist, precum şi de a stabili mecanisme legislative eficiente în vederea compensării prejudiciilor materiale pricinuite vicimelor depărtărilor în masă şi descendenţilor acestora de către regimul sovietic în perioada 1940-1951. 

